**KNJIŽNICE GRADA ZAGREBA**

**ZAGREB, Starčevićev trg 6**

PRAVILNIK

**o zaštiti na radu**

**Zagreb, studeni 2016.**

PRAVILNIK O ZAŠTITI NA RADU

SADRŽAJ

UVODNE ODREDBE

1. ORGANIZIRANJE I PROVEDBA ZAŠTITE NA RADU
2. ODGOVORNOST ZA ŠTETU NA RADU I U VEZI S RADOM
3. OSPOSOBLJAVANJE ZA RAD NA SIGURAN NAČIN
4. OBAVJEŠĆIVANJE I SAVJETOVANJE
5. POSEBNO OSJETLJIVE SKUPINE RADNIKA
6. SREDSTVA RADA, OSOBNA ZAŠTITNA OPREMA I MJESTA RADA
7. TEHNOLOGIJA RADA I RADNI POSTUPCI
8. RADNI OKOLIŠ
9. STRES NA RADU ILI U VEZI S RADOM
10. SIGURNOSNI ZNAKOVI, PISANE OBAVIJESTI I UPUTE
11. ZAŠTITA OD POŽARA I EKSPOLOZIJE, NEPOSREDNOG I ZNAČAJNOG RIZIKA, EVAKUACIJA I SPAŠAVANJE
12. PRUŽANJE PRVE POMOĆI
13. ZAŠTITA NEPUŠAČA, ZABRANA PIJENJA ALKOHOLA I UZIMANJA DRUGIH SREDSTAVA OVISNOSTI
14. EVIDENCIJE, ISPRAVE I OBAVIJESTI
15. ZDRASTVENA ZAŠTITA NA RADU
16. OBVEZE PREMA TIJELIMA NADZORA
17. PRIJELAZNE I ZAVRŠNE ODREDBE

Na temelju članka 19. Zakona o zaštiti na radu (“Narodne novine” br. 71/14.) i Statuta KNJIŽNICA GRADA ZAGREBA Starčevićev trg 6, Zagreb, Upravno vijeće Knjižnica grada Zagreba na prijedlog ravnateljice dana 17.11.2016. godine donosi,

**PRAVILNIK**

**O ZAŠTITI NA RADU**

1. **UVODNE ODREDBE**

**Članak 1.**

Ovim pravilnikom se uređuju prava, obveze i odgovornosti radnika u Knjižnicama grada Zagreba, Starčevićev trg 6, Zagreb (u daljnjem tekstu: Knjižnice grada Zagreba) te provođenje i unapređivanje zaštite na radu prema odredbama Zakona o zaštiti na radu i drugih propisa, sa svrhom da se svim osobama na radu osiguraju uvjeti rada bez opasnosti za život i zdravlje, a u svrhu sprečavanja ozljeda na radu, profesionalnih bolesti, drugih bolesti usvezi s radom te zaštite radnog okoliša, kao i obveze poslodavca za osiguranje sigurnih uvjeta za rad.

**Članak 2.**

Zaštita na radu je sastavni dio organizacije rada i izvođenja radnog procesa, a ostvaruje se obavljanjem poslova zaštite na radu i primjenom propisanih, kolektivno ugovorenih kao i osnovnih, posebnih i priznatih pravila zaštite na radu, te naređenih mjera i internih uputa poslodavca (osoba s posebnim ovlaštenjima i odgovornostima).

Radi provođenja i unapređivanja zaštite na radu, ovim se Pravilnikom utvrđuje organizacija i način provođenja mjera zaštite na radu.

**Poslodavac** u cilju uređivanja i provedbe zaštite na radu ovim Pravilnikom uređujeustroj odbora za zaštitu na radu i izbor povjerenika za zaštitu na radu.

**Članak 3.**

Odredbe ovog Pravilnika primjenjuju se na sve osobe na radu kao i na druge osobe koje se po bilo kojoj osnovi nalaze u prostorijama i prostorima **poslodavca.**

**Članak 4.**

Poslodavac je dužan primijeniti pravila i mjere zaštite na radu od uvođenja radnika u posao do prestanka radnog odnosa.

Mjesto rada je svako mjesto na kojemu radnici i osobe na radu moraju biti, ili na koje moraju ići, ili kojemu imaju pristup tijekom rada zbog poslova koje obavljaju za poslodavca, kao i svaki prostor, odnosno prostorija koju poslodavac koristi za obavljanje poslova i koja je pod njegovim izravnim ili neizravnim nadzorom.  
  
Izdvojeno mjesto rada je mjesto rada u kojemu radnik ugovoreni posao obavlja kod kuće ili u drugom prostoru koji nije prostor poslodavca.

1. **ORGANIZACIJA ZAŠTITE NA RADU**

**Članak 5.**

Knjižnice grada Zagreba su dužne organizirati poslove zaštite na radu u skladu s odredbama zakona, propisa i pravila zaštite na radu, osigurati njihovo redovito izvršavanje na način da se svakom radniku omogući obavljanje poslova u uvjetima za siguran rad.

**Članak 6.**

Brigu o provođenju zaštite na radu i o izvršavanju obveza iz zaštite na radu u Knjižnicama Grada Zagreba preuzimaju ravnatelj, druge osobe s posebnim ovlaštenjima i ostali radnici, svaki u svojem djelokrugu rada, a u skladu sa propisima iz zaštite na radu, odredbama drugih akata Knjižnica grada Zagreba i odredbama ovog Pravilnika.

**Članak 7.**

Provođenje zaštite na radu obuhvaća postupke i načine donošenja odluka o pravima, dužnostima, ovlaštenjima i odgovornostima u skladu s odredbama Zakona o zaštiti na radu i drugih pratećih propisa, tako da se svakom radniku omogući obavljanje poslova i radnih zadataka normalnom pažnjom u uvjetima za siguran rad, spriječi ozljeda na radu, profesionalna te druga bolest ili smrt, a korisnicima usluga siguran boravak u Knjižnicama grada Zagreba.

Poslove zaštite na radu obavljaju i imaju posebna ovlaštenja:

1. upravno vijeće
2. ravnatelj
3. stručnjak zaštite na radu
4. ovlaštenici
5. sindikat
6. povjerenik radnika za zaštitu na radu
7. radnici

**Članak 8.**

**Upravno vijeće**:

* donosi opće akte, planove i programe mjera zaštite na radu

**Ravnatelj**:

1. donosi pisane upute i pojedinačne odluke iz područja zaštite na radu;
2. osniva pomoćna radna tijela;
3. osigurava potrebne uvjete za rad inspektora, drugih ovlaštenih i osposobljenih fizičkih i pravnih osoba za zaštitu na radu u prostorima poslodavca;
4. omogućava osposobljavanje iz područja zaštite na radu te osposobljavanje radnika za rad na siguran način;
5. daje odgovarajuće obavijesti i pisane upute radnicima glede opasnosti i štetnosti po sigurnost i zdravlje u svezi s registriranom djelatnošću poslodavca;
6. nalaže postavljanje znakova sigurnosti i znakova općih obavijesti sukladno odgovarajućim propisima;
7. osigurava posebnu zaštitu mladeži, žena, invalida i starijih radnika;
8. omogućava redovito održavanje objekata namijenjenih za rad u stanju koje ne ugrožava sigurnost i zdravlje radnika te provodi ispitivanje pojedinih vrsta instalacija;
9. osigurava odgovarajuća osobna zaštitna sredstva;
10. omogućava putem za to ovlaštenih ustanova i trgovačkih društava ispitivanja radnog okoliša i obavljanja redovitih pregleda svih sredstava za rad i osobnih zaštitnih sredstava;
11. osigurava provođenje svih mjera zaštite od požara;
12. organizira i osigurava evakuaciju i spašavanje za slučaj izvanrednog događaja koji može ugroziti sigurnost i zdravlje zaposlenih i drugih osoba koje borave u prostorima poslodavca;
13. organizira i osigurava provođenje vježbe spašavanja i evakuacije najmanje jedanput u dvije godine;
14. organizira i osigurava pružanje prve pomoći i medicinske pomoći;
15. osigurava zaštitu nepušača te zabranu uzimanja alkohola i drugih sredstava ovisnosti;
16. osigurava vođenje knjige nadzora i evidencija zaštite na radu;
17. surađuje s inspektorom rada i medicinom rada, sa stručnjakom zaštite na radu, s povjerenikom radnika u zaštiti na radu, radničkim vijećem i sindikatom;
18. provodi i druge poslove zaštite na radu u skladu s propisima;
19. prenosi ovlasti na ovlaštenika u skladu s ovim Pravilnikom i Zakonom.

**Stručnjak zaštite na radu**

**Članak 9.**

**Poslodavac** ima zaposlenog stručnjaka zaštite na radu, tako da se poslovi zaštitena radu obavljaju sukladno čl. 19. Zakona o zaštiti na radu.

**Poslovi zaštite na radu su osobito:**

1. stručna pomoć poslodavcu i njegovim ovlaštenicima, radnicima te povjerenicima radnika za zaštitu na radu u provedbi i unapređivanju zaštite na radu
2. sudjelovanje u izradi poslovne strategije te operativnih planova vezano uz zaštitu na radu
3. sudjelovanje u postupku izrade procjene rizika
4. unutarnji nadzor nad primjenom pravila zaštite na radu te poticanje i savjetovanje poslodavca i njegovih ovlaštenika da otklanjaju nedostatke u zaštiti na radu utvrđene unutarnjim nadzorom
5. prikupljanje i analiziranje podataka u vezi s nezgodama, ozljedama na radu, profesionalnim bolestima i bolestima u vezi s radom te priprema propisanih prijava ozljeda na radu i profesionalnih bolesti i izrada izvješća za potrebe poslodavca
6. suradnja s tijelima nadležnima za poslove inspekcije rada, sa zavodom nadležnim za zaštitu zdravlja i sigurnost na radu, Zavodom za unapređivanje zaštite na radu, ovlaštenima osobama te sa specijalistom medicine rada
7. osposobljavanje radnika, poslodavca i ovlaštenika za rad na siguran način
8. osposobljavanje povjerenika radnika za zaštitu na radu i pomaganje u njihovom djelovanju
9. djelovanje u odboru za zaštitu na radu kod poslodavca
10. prisustvovanje inspekcijskim pregledima i očitovanje na činjenično stanje koje utvrdi nadležni inspektor
11. suradnja s poslodavcem prilikom nabave radne opreme i ostalih sredstava rada, osobne zaštitne opreme
12. ostali poslovi zaštite na radu u skladu s potrebama poslodavca

O obavljenom unutarnjem nadzoru sastavljaju se i čuvaju dokumenti, koji mogu biti u pisanom ili elektroničkom obliku.

**Ovlaštenik**

**Članak 10.**

**Poslodavac**  poslove provođenja zaštite na radu prenosi pisanim putem na ovlaštenika u okviru njegovog djelokruga rada **putem odluke o imenovanju.**

Pored ovlaštenika iz prednjeg stavka, ovlaštenicima se smatraju i radnici koji imaju posebne obveze i odgovornosti i neposredni rukovoditelji, ali samo u dijelu poslova koji njima pripadaju po aktima poslodavca, ugovoru o radu ili po prirodi posla i organizaciji rada.

**Ovlaštenik je ovlašten da:**

1. radniku koji nije osposobljen za rad na siguran način ne dopusti rad bez nadzora osposobljenog radnika
2. radniku za kojeg nije na propisani način utvrđeno da ispunjava tražene uvjete, ne dopusti obavljanje poslova s posebnim uvjetima rada, odnosno da radniku koji više ne ispunjava tražene uvjete zabrani da nastavi obavljati poslove s posebnim uvjetima rada
3. posebno osjetljivim skupinama radnika ne dozvoli da obavljaju poslove koji bi mogli na njih štetno utjecati
4. isključi iz uporabe radnu opremu koja nije ispravna, odnosno sigurna, kao i osobnu zaštitnu opremu na kojoj nastanu promjene zbog kojih postoje rizici za sigurnost i zdravlje radnika
5. u suradnji sa stručnjakom za zaštitu na radu osigura evidentiranje svake nezgode i ozljede na radu te svakog slučaja postupanja radnika u skladu s odredbom članka 69. stavaka 3. i 4. Zakona zaštite na radu
6. nadzire da radnici rade u skladu s pravilima zaštite na radu, uputama poslodavca, odnosno proizvođača radne opreme, osobne zaštitne opreme, opasnih kemikalija i bioloških štetnosti te da koriste propisanu osobnu zaštitnu opremu
7. radniku zabrani rad ako ga obavlja suprotno podstavku f. ovoga stavka
8. osigura potreban broj radnika osposobljenih za evakuaciju i spašavanje, za pružanje prve pomoći te da im stavi na raspolaganje svu potrebnu opremu
9. osigura da se u vrijeme rada ne piju alkoholna pića te da se ne uzimaju druga sredstva ovisnosti, odnosno da zabrani rad radnicima koji su na radu pod utjecajem alkohola ili drugih sredstava ovisnosti i da ih udalji s mjesta rada.

Poslodavac je obvezan ovlašteniku osigurati uvjete za rad te ga ne smije staviti u nepovoljniji položaj zbog poduzimanja aktivnosti u skladu s pravilima zaštite na radu te postupanja po pravilima struke i danim ovlaštenjima poslodavca.

**Povjerenik radnika za zaštitu na radu**

**Članak 11**.

**Povjerenik radnika** za zaštitu na radu bira se pod uvjetima i na način kako određujeZakon o zaštiti na radu.

**Članak 12**.

**Povjerenik radnika** za zaštitu na radu ima prava i obaveze:

1. podnositi poslodavcu prijedloge vezane uz donošenje odluka iz zaštite na radu
2. zahtijevati od poslodavca da poduzme odgovarajuće mjere u svrhu smanjenja i otklanjanja rizika
3. podnositi pritužbe tijelima nadležnim za zaštitu na radu
4. sudjelovati s poslodavcem u planiranju unapređivanja uvjeta rada te poticati poslodavca i njegove ovlaštenike na provedbu zaštite na radu
5. biti obaviješten o svim promjenama koje utječu ili bi mogle utjecati na zaštitu na radu
6. izvršiti uvid i koristiti dokumentaciju poslodavca iz zaštite na radu
7. primati primjedbe radnika u vezi s primjenom pravila zaštite na radu te ih prenositi poslodavcu ili njegovom ovlašteniku
8. izvijestiti nadležnog inspektora i specijalistu medicine rada o svojim zapažanjima, odnosno zapažanjima radnika
9. prisustvovati inspekcijskim pregledima i očitovati se na činjenično stanje koje utvrdi nadležni inspektor
10. pozvati nadležnog inspektora, kada ocijeni da su ugroženi sigurnost i zdravlje radnika, a poslodavac propušta ili odbija provoditi potrebnu zaštitu na radu
11. osposobljavati se za obavljanje poslova povjerenika radnika za zaštitu na radu
12. staviti prigovor na inspekcijski nalaz
13. poticati radnike na provedbu zaštite na radu i rad na siguran način
14. obavješćivati radnike o provedbi zaštite na radu i mjerama koje poslodavac poduzima

O svom radu **povjerenik** je dužan izvještavati sindikalnog povjerenika i poslodavca pisanim izvješćem predanim na Odboru zaštite na radu.

**Članak 13**.

Ravnatelj je dužan osigurati povjereniku potrebno vrijeme i uvjete za nesmetano obnašanje te dužnosti sukladno Zakonu o zaštiti na radu.

Povjerenik radnika za zaštitu na radu ima pravo tijekom radnog vremena osposobljavati se na trošak Knjižnica grada Zagreba.

**Odbor za zaštitu na radu**

**Članak 14**.

Poslodavac koji zapošljava 50 ili više radnika obvezan je osnovati odbor zaštite na radu kao svoje savjetodavno tijelo za unapređivanje zaštite na radu.

Odbor čine poslodavac ili njegov ovlaštenik, stručnjak zaštite na radu koji obavlja poslove zaštite na radu kod poslodavca, specijalist medicine rada izabran u skladu s posebnim propisom te povjerenik radnika za zaštitu na radu ili njihov koordinator.

Odbor se sastaje najmanje jedanput u tri mjeseca i o svojem radu vodi zapisnik.

Sa svrhom stalnog unapređivanja zaštite na radu, Odbor planira i nadzire:

1) primjenu pravila i organizaciju obavljanja poslova zaštite na radu kod poslodavca

2) obavješćivanje i osposobljavanje u vezi sa zaštitom na radu

3) prevenciju rizika na radu i u vezi s radom te njezine učinke na zdravlje i sigurnost radnika

**Radnici, sindikalne udruge**

**Članak 15**.

**Radnici**  u svezi zaštite na radu imaju sljedeća prava:

1. da im se prije stupanja na rad omogući upoznavanje sa pravilima zaštite na radu
2. da im se na prikladan način učine dostupnim propisi iz zaštite na radu
3. na prethodni posebni zdravstveni pregled, ako se raspoređuje na radno mjesto s posebnim uvjetima rada, te na redovite preglede u utvrđenim rokovima
4. na osposobljavanje za rad na siguran način prema utvrđenom programu
5. na sredstva rada i osobnu zaštitnu opremu

**Članak 16.**

Radnici su dužni obavljati poslove zaštite na radu sukladno Zakonu o zaštiti na radu, Zakonu o radu, kolektivnom Ugovoru, Ugovoru o radu i ovim Pravilnikom.

Svaki radnik u Knjižnicama grada Zagreba u svezi zaštite na radu ima slijedeće obveze i dužnosti:

1. pridržavati se odredbi zakona, propisa i pravila zaštite na radu
2. kada je upućen na osposobljavanje, osposobiti se za rad na siguran način na svojem radnom mjestu
3. dok se ne utvrdi da je osposobljen za rad na siguran način, u svemu postupati po uputama osobe pod čijim nadzorom obavlja poslove na koje je raspoređen
4. kada je upućen ići na periodične i redovite zdravstvene preglede, ako je raspoređen na poslove sa posebnim uvjetima rada
5. prije rasporeda i tijekom obavljanja poslova s posebnim uvjetima rada, radnik je dužan obavijestiti liječnika o bolesti ili drugoj okolnosti koja ga onemogućuje ili ometa u izvršavanju povjerenih poslova ili ugrožava sigurnost i zdravlje drugih osoba
6. radne postupke izvoditi dužnom pažnjom sukladno pravilima zaštite na radu, uputama proizvođača radne opreme, osobne zaštitne opreme i radnih tvari, te prema uputama i nalozima voditelja
7. koristiti propisanu osobnu zaštitnu opremu i održavati je čistom i ispravnom
8. izvijestiti voditelja o svakoj činjenici za koju opravdano smatra da predstavlja neposrednu opasnost za sigurnost i zdravlje, kao i o bilo kojem nedostatku u sustavu zaštite na radu
9. ne uzimati alkoholna pića i druga sredstva ovisnosti prije i tijekom rada
10. na zahtjev voditelja omogućiti provjeru da li je pod utjecajem alkohola ili drugih sredstava ovisnosti
11. napustiti radno mjesto na zahtjev neposrednog voditelja u slučajevima kada je zbog povrede obveza iz zaštite na radu to obavezno
12. prijaviti neposrednom voditelju svaku ozljedu i nezgodu s opisom okolnosti koje su joj prethodile
13. sudjelovati u organiziranim vježbama evakuacije i spašavanja, a u slučaju nastupa iznenadnog događaja u svemu postupati po uputama osobe određene za provođenje evakuacije i spašavanja
14. ne pušiti u radnim prostorijama
15. izvršavati i sve druge odluke i naloge voditelja i ravnatelja Knjižnica grada Zagreba u svezi zaštite na radu.

**Članak 17**.

**Radnici** u odlučivanju glede prava i obveza iz područja zaštite na radu sudjelujupreko povjerenika za zaštitu na radu i sindikata.

1. **PRAVILA ZAŠTITE NA RADU**

**Osposobljavanje radnika iz zaštite na radu**

**Članak 18**.

Osposobljavanje iz zaštite na radu je pravo i obveza svih radnika, radi izvođenja radova na siguran način, te zaštite života i zdravlja, kao i zaštite života i zdravlja drugih radnika.

Pod osposobljavanjem za rad na siguran način podrazumijeva se organizirana aktivnost unutar Knjižnice kojom radnici stječu znanja i vještine za obavljanje povjerenih poslova bez ugrožavanja vlastitog ili tuđeg života i zdravlja.

**Članak 19**.

Procjenom rizika utvrđena su radna mjesta i poslovi na kojima se radnici mogu rasporediti tek nakon prethodne osposobljenosti iz zaštite na radu.

Radnike uvodi u posao i nadzire njihov rad neposredni voditelj, sve dok se radnik ne osposobi za rad na siguran način.

**Članak 20**.

Osposobljavanje radnika za rad na siguran način obavlja stručnjak zaštite na radu ili se ono povjerava ustanovi ili trgovačkom društvu registriranom za obavljanje tih poslova.

Radnik koji ima svjedodžbu o osposobljenosti za rad na siguran način može samostalno obavljati poslove na koje je raspoređen.

Osposobljavanje iz zaštite na radu provodi se u radno vrijeme.

Svi troškovi u svezi osposobljavanja padaju na teret poslodavca.

Kopije uvjerenja o osposobljenosti za rad na siguran način čuvaju se u evidenciji poslodavca.

**Članak 21**.

**Obavještavanje radnika**

**Poslodavac** daje radnicima odgovarajuće obavijesti i pisane upute koje se odnose naopasnosti i štetnosti po sigurnost i zdravlje u svezi s djelatnosti koju obavlja.

**Poslodavac** daje usmene obavijesti u slučaju iznenadne opasnosti i u nepredviđenimsituacijama.

**Članak 22**.

**Poslodavac** će u Zakonom predviđenim rokovima izvijestiti povjerenika radnika za zaštitu naradu i sindikalnog povjerenika o opasnostima i štetnostima po sigurnost i zdravlje te mjerama koje je poduzeo i koje će poduzeti radi unapređivanja sigurnosti i zaštite zdravlja.

Obvezu iz prednjeg stavka **poslodavac** ima naročito:

* + nakon smrtne, skupne i teške ozljede na radu - u roku od osam dana po slučaju;
  + nakon utvrđenog slučaja profesionalne bolesti - u roku od trideset dana od utvrđenog slučaja;
  + nakon nalaza nadležnog tijela kojim je utvrđen nedostatak u primjeni pravila zaštite na radu - u roku kojega odredi nadležno tijelo.

**Poslovi s posebnim uvjetima rada**

**Članak 23**.

Poslovi s posebnim uvjetima rada utvrđeni su **procjenom rizika** zaštite na radu.

Poslodavac će radnika kojeg raspoređuje na poslove s posebnim uvjetima rada uputiti na pregled ovlaštenoj ustanovi s uputnicom koja sadrži podatke o vrsti poslova i drugim okolnostima od utjecaja za ocjenu njegove sposobnosti u obavljanju poslova.

**Članak 24**.

**Poslodavac** će radnika koji radi na poslovima s posebnim uvjetima rada ponovnouputiti na pregled nakon roka utvrđenog medicinskom procjenom radnih mjesta ili kada to ocijeni specijalist medicine rada.

**Članak 25.**

Radnik koji radi na poslovima s posebnim uvjetima rada, koji više ne ispunjava uvjete za obavljanje tih poslova ili ako ga se ponovno ne uputi na pregled nakon isteka vremena za ponovni pregled ne smije dalje raditi na obavljanju tih poslova.

**Članak 26**.

Na radnim mjestima iz čl. 26. ovog Pravilnika primjenjuju se posebna pravila zaštite na

radu.

Posebna pravila zaštite na radu odnose se na obvezu i način korištenja odgovarajućih osobnih zaštitnih sredstava.

**Članak 27**.

**Poslodavac** je dužan brinuti se o ispunjavanju uvjeta za rad na radnim mjestima sposebnim uvjetima rada.

**Kontrolu liječničkih pregleda vodi stručnjak zaštite na radu.**

Evidencija se vodi u skladu s propisom.

**4. OBAVIJEŠĆIVANJE I SVJETOVANJE**

**Članak 28.**

Ravnatelj je obvezan obavješćivati i savjetovati se s radnicima, odnosno njihovim predstavnicima o pitanjima zaštite na radu.

Ravnatelj i druge osobe s posebnim ovlaštenjima iz zaštite na radu su dužni radnicima davati odgovarajuće pisane ili usmene obavijesti, a po potrebi i pisane upute koje se odnose na opasnosti i štetnosti po sigurnost i zdravlje.

**Članak 29**.

Poslodavac je obvezan, unaprijed i pravodobno, savjetovati se s povjerenikom radnika za zaštitu na radu o svim pitanjima sukladno Zakonu o zaštiti na radu.

**5. POSEBNO OSJETLJIVE SKUPINE RADNIKA**

**Članak 30.**

(1) Poslodavac je obvezan provoditi posebnu zaštitu na radu trudnih radnica, radnica koje su nedavno rodile i radnica koje doje, radi zaštite od rizika koji bi mogli ugroziti ostvarivanje materinstva i oporavak od trudnoće i poroda.

**Članak 31.**

Poslodavac je obvezan provoditi posebnu zaštitu na radu za radnike kod kojih je utvrđeno oboljenje od profesionalne bolesti, kojima je nadležno tijelo za vještačenje prema posebnom propisu utvrdilo smanjenu i preostalu radnu sposobnost ili su izloženi neposrednom riziku od smanjenja radne sposobnosti, radi sprječavanja daljnjeg oštećenja zdravlja i umanjenja preostale radne sposobnosti u skladu sa svojim mogućnostima.

**6. SREDSTVA RADA, OSOBNA ZAŠTITNA OPREMA I MJESTA RADA**

**Članak 32.**

U Knjižnicama grada Zagreba se smiju rabiti samo sredstva rada i osobna zaštitna sredstva koja ispunjavaju sve uvjete propisane Zakonom o zaštiti na radu te drugim pozitivnim propisima.

**Članak 33.**

Pregled strojeva i uređaja obavlja se u rokovima određenim godišnjim planom i programom rada i obavezno prije nego se počnu koristiti, te poslije popravaka.

Ispitivanje strojeva i uređaja obavlja se prema provedbenim propisima koje donese ministar rada i prema odgovarajućoj tehničkoj dokumentaciji.

**Nadzorni uređaji**

**Članak 34.**

Poslodavac smije koristiti nadzorne uređaje kao sredstvo zaštite na radu zbog kontrole ulazaka i izlazaka iz radnih prostorija i prostora te radi smanjenja izloženosti radnika riziku od razbojstva, provala, nasilja, krađa i sličnih događaja na radu ili u vezi s radom.

**Članak 35.**

Zabranjeno je postavljanje nadzornih uređaja u prostorijama za osobnu higijenu i presvlačenje radnika.

**7. TEHNOLOGIJA RADA I RADNI POSTUPCI**

**Članak 36.**

Poslodavac je obvezan planirati, pripremati i provoditi radne postupke te razraditi i primjenjivati tehnologiju rada tako da ne ugrožava sigurnost i zdravlje radnika, uvažavajući pri tome najvišu moguću razinu zaštite od rizika na radu i u vezi s radom, u skladu s pravilima zaštite na radu i drugim propisima.

**8. RADNI OKOLIŠ   
 Članak 37.**

Poslodavac je obvezan procijeniti rizike i osigurati zaštitu zdravlja i sigurnost radnika s obzirom na radni okoliš u kojem se rad odvija.

**9. STRES NA RADNOM MJESTU**

**Članak 38.**

Poslodavac je obvezan provoditi prevenciju stresa na radu ili u vezi s radom koji je uzrokovan osobito čimbenicima kao što su sadržaj rada, organizacija rada, radno okruženje, loša komunikacija i međuljudski odnosi.

**10. SIGURNOSNI ZNAKOVI, PISANE OBAVIJESTI I UPUTE**

**Članak 39.**

Poslodavac je obvezan na mjestima rada i sredstvima rada trajno postaviti sigurnosne znakove na vidljivom mjestu.

**11. ZAŠTITA OD POŽARA I EKSPOLOZIJE, NEPOSREDNOG I ZNAČAJNOG RIZIKA. EVAKUACIJA I SPAŠAVANJU**

**Članak 40.**

Vodeći računa o procesu i načinu rada kao i o veličini objekta, ravnatelj je dužan poduzimati mjere da do požara ne dođe, a ako do njega ipak dođe, da se opasnosti po sigurnost i zdravlje radnika smanje na najmanju moguću mjeru.

**Članak 41.**

Za slučaj iznenadnog događaja koji može ugroziti sigurnost i zdravlje radnika (elementarne nepogode, požari, eksplozije i sl.) Knjižnica grada Zagreba ( u svim svojim poslovnicama ) organizira i osigurava evakuaciju i spašavanje radnika.

Pod evakuacijom se smatra organizirano plansko napuštanje radnih prostorija i prostora u slučaju iznenadnih događaja.

Pod spašavanjem se smatra organizirano izvlačenje radnika iz radnih prostorija i prostora u slučaju iznenadnog događaja, kada ih oni sami ne mogu napustiti.

**Članak 42.**

U slučaju potrebe evakuacija i spašavanje radnika će se provoditi prema planu evakuacije.   
  
U skladu s planom evakuacije i spašavanja svi putovi i prolazi u objektu moraju biti prohodni i na vidljiv način označeni uputama i strelicama.

**Članak 43.**

S planom evakuacije i spašavanja moraju biti upoznati svi radnici, a praktična vježba evakuacije i spašavanja po tom planu se provodi najmanje jednom u dvije godine.

**Članak 44.**

Evakuacijom i spašavanjem rukovodi stručnjak zaštite na radu u suradnji s voditeljima knjižnica.

Osobama određenim za provođenje evakuacije i spašavanja mora se na raspolaganje staviti potrebna oprema.

**12. PRUŽANJE PRVE POMOĆI**

**Članak 45.**

Ozlijeđenim ili naglo oboljelim radnicima Knjižnica grada Zagreba obvezna je organizirati i osigurati pružanje prve pomoći.

**Članak 46.**

Osposobljavanje osoba za pružanje prve pomoći Knjižnice grada Zagreba će povjeriti organizaciji koja se bavi takovom djelatnošću. Nakon provedenog osposobljavanja polaznicima će se izdati i odgovarajuće isprave.

**Članak 47.**

Osobe koje su određene i osposobljene za pružanje prve pomoći su dužne u slučaju potrebe osigurati ozlijeđenim ili naglo oboljelim osobama i pružanje liječničke pomoći telefonskim pozivom **Centru na broj 112.**

**Članak 48.**

Osobama određenim za pružanje prve pomoći se mora na raspolaganje staviti potrebna oprema, prije svega materijal za pružanje prve pomoći.

**Članak 49.**

Za pravovremeno popunjavanje i uredno vođenje ormarića s potrebnim sanitetskim materijalom zadužen je neposredni voditelj odnosno kordinator knjižnice.

**13. ZAŠTITA NEPUŠAČA, ZABRANA PIJENJA ALKOHOLA I UZIMANJE DRUGIH SREDSTAVA OVISNOSTI**

**Članak 50.**

Poslodavac je obvezan provoditi zaštitu nepušača od djelovanja duhanskog dima.

U prostorijama KGZ-a zabranjeno je pušenje.

**Članak 51.**

Radnik u vrijeme rada ne smije biti pod utjecajem alkohola i drugih sredstava ovisnosti niti ih smije unositi na mjesto rada.

**Članak 52.**

Ako se opravdano posumnja da je radnik pod utjecajem alkohola, neposredni voditelj dužan je tu sumnju javiti stručnjaku zaštite na radu koji će zajedno sa voditeljem Općih i kadrovskih i pravnih poslova dogovoriti pregled radnika u medicini rada.

Utvrdi li se alkoholiziranost radnika, neposredni mu je voditelj dužan zabraniti daljnji rad i poduzeti mjere za njegovo udaljenje sa radnog mjesta do nalaza ovlaštenog doktora medicine rada da je radnik sposoban za rad.

**Članak 53.**

Neposredni voditelj je dužan s radnog mjesta udaljiti i radnika koji je pod utjecajem droge ili drugih sredstava ovisnosti ili nije u stanju obavljati poslove kada je takvo stanje očigledno te takvog radnika uputiti ovlaštenom doktoru medicine rada koji će provjeriti radnikovu sposobnost za rad.

**14. EVIDENCIJE, ISPRAVE I OBAVIJESTI**

**Članak 54.**

Stručnjak zaštite na radu je obvezan voditi evidencije, čuvati isprave te davati obavijesti i podatke u skladu sa Zakonom i drugim propisima o zaštiti na radu.   
  
Stručnjak zaštite na radu je obvezan voditi evidencije o ozljedama na radu, profesionalnim bolestima i nezgodama na radu.

**15. ZDRAVSTVENA ZAŠTITA NA RADU**

**Članak 55.**

Poslodavac je obvezan osigurati radniku zdravstvenu zaštitu primjerenu rizicima za sigurnost i zdravlje kojima je izložen na radu, u skladu s posebnim propisima koji uređuju mjere zdravstvene zaštite u vezi s radom.   
  
 **Članak 56.**

Prethodni i periodični pregledi i pribavljanje uvjerenja o tome da li osobe udovoljavaju posebnim uvjetima za rad u skladu s pravilima zaštite na radu i provedbenim propisima kojima se utvrđuju posebni uvjeti za obavljanje određenih poslova, ne smiju biti na trošak radnika.

**Članak 57.**

Ocjenu radne sposobnosti, te ispunjavanje uvjeta utvrđuje specijalist medicine rada, na temelju uputnice poslodavca, uzimajući u obzir podatke o poslovima i drugim okolnostima od utjecaja na ocjenu sposobnosti radnika za obavljanje poslova iz procjene rizika, koji se odnosi na poslove koje obavlja radnik čiju je sposobnost potrebno ocijeniti.

**16. OBVEZE PREMA TIJELIMA NADZORA**

**Članak 58.**

Poslodavac je obvezan obavijestiti tijelo nadležno za inspekcijski nadzor o smrtnoj i teškoj ozljedi nastaloj u prostoriji ili na prostoru u kojem poslodavac obavlja rad.

Obavijest iz stavka 1. ovog članka poslodavac je obvezan dostaviti odmah po nastanku ozljede sukladno uputi iz Procedure za prijavu ozljeda na radu.

**17. PRIJELAZNE I ZAVRŠNE ODREDBE**

Ovaj Pravilnik o zaštiti na radu stupa na snagu osam dana nakon objave na oglasnoj ploči Knjižnica grada Zagreba.

Prijedlog Pravilnika dostavljen je na očitovanje sindikalnom povjereniku.

Na dan stupanja na snagu ovog Pravilnika prestaje važiti Pravilnik o zaštiti na radu od 22.02.2005.

Broj: 928

Zagreb, 17.11.2016.

Predsjednica Upravnog vijeća

Tea Grašić Kvesić, prof.

Pravilnik je objavljen na oglasnoj ploči dana 17.11.2016. god., a stupio je na snagu dana 25.11.2016.

Broj: 955

Zagreb, 25.11.2016. Ravnateljica

Davorka Bastić, prof.